LIETUVOS RESPUBLIKOS SEIMO KANCELIARIJOS

TEISĖS DEPARTAMENTAS

IŠVADA

DĖL LIETUVOS RESPUBLIKOS DIPLOMATINĖS TARNYBOS ĮSTATYMO NR. VIII-1012 1 IR 14 STRAIPSNIŲ PAKEITIMO IR PAPILDYMO X1 SKYRIUMI ĮSTATYMO PROJEKTO

2017-06-27 Nr. XIIIP-932

Vilnius

Įvertinę projekto atitiktį Konstitucijai, įstatymams ir teisės technikos taisyklių reikalavimams, teikiame šias pastabas:

1. Įstatymo projekto 2 straipsniu keičiamo įstatymo 14 straipsnio 2 dalies pirmajame sakinyje nurodytų subjektų pavadinimai derinti su projekto 1 straipsniu keičiamo įstatymo 1 straipsnio 1 dalyje nurodytais pavadinimais. Analogiško turinio pastaba teiktina įstatymo projekto 3 straipsniu pildomo įstatymo 701 straipsnio 6 daliai.

2. Įstatymo projekto 3 straipsniu pildomo įstatymo 701 straipsnio 1 dalies 2 punkto nuostatos tarpusavyje derintinos su šio straipsnio 9 dalimi, t.y. vienur nurodoma, kad priemoka gali būti mokama už užduočių vykdymą, kitur – už užduočių, nenustatytų pareigybės aprašyme, vykdymą.

3. Įstatymo projekto 3 straipsniu pildomo įstatymo 701 straipsnio 11 dalyje numatyta, kad premija negali viršyti darbo sutartyje darbuotojui nustatytos pareiginės algos. Pažymėtina, kad pagal 701 straipsnio 8 dalį, darbo sutartyje nustatomas tik darbuotojo pareiginės algos koeficientas, o pareiginė alga apskaičiuojama šio straipsnio 4 dalyje nustatyta tvarka. Atsižvelgiant į tai, įstatymo projekto 3 straipsniu pildomo įstatymo 701 straipsnio 11 dalies nuostatos turinys tobulintinas.

4. Tikslintina įstatymo projekto 3 straipsniu pildomo įstatymo 702 straipsnio 4 dalis, kadangi iš siūlomo reguliavimo neaišku, ar darbo sutartyje turi būti nustatytos socialinės garantijos, nurodytos tik šio straipsnio 4 dalyje, ar visame straipsnyje. Atkreiptinas dėmesys į tai, kad viso straipsnio pavadinimas yra ,,darbuotojų socialinės garantijos“.

5. Atsižvelgiant į tai, kad teikiamo įstatymo projekto 5 straipsnio 2 dalyje yra nustatoma teikiamo įstatymo įsigaliojimo taisyklė, aptariamos nuostatos redakciją reikėtų patikslinti, prieš žodžius „Lietuvos Respublikos diplomatinės tarnybos įstatymo 14 straipsnio 2 dalyje“ įrašant žodžius „Šio įstatymo 2 straipsnyje išdėstyto“.

6. Atsižvelgiant į teisės technikos taisykles, įstatymo projekto pavadinime prieš žodį ,,papildymo“ įrašytinas žodis ,,įstatymo“.

Departamento direktorius	Andrius Kabišaitis

M. Griščenko, tel. (8 5) 239 6552, el. p. mantas.griscenko@lrs.lt

L. Schulte-Ebbert, tel. (8 5) 239 6498, el. p. liucija.schulteebbert@lrs.lt

I. Šambaraitė, tel. (8 5) 239 6850, el. p. irena.sambaraite@lrs.lt